钦定古今图书集成/方舆汇编/职方典/第1197卷 > 《石首城内山园记》袁中道
## 钦定古今图书集成/方舆汇编/职方典/第1197卷 > 《石首城内山园记》袁中道

绣林之颅，枕江，其址坦迤，半在城。故背城而居者，皆
有山可眺望。长石宅后即为山，陟其巅，则两山峰峦
列髻而出，江流晶晶。其下有石楠一株，最古，取以名
其馆。草莱丛生，甚朴野，然实为览瞩胜处。其右数十
家外，得王太学养盛园，中有亭，望南山草木了了。其
后最近绣林之颠，游人须眉可见，而水石相搏之声，
“淙淙入耳。其中石骨披露处，铁壁绣苔饶古意。”右数
十家，外为王中秘季清园。门径有方塘，贮水可十亩，
老桂数十株，半山有亭，寿藤一壁，作殷红色，不以碧
绿。盘石一具可奕。有洞可容数十人，今封闭未敢开。
由洞门登山，松下怪石磷磷，望龙盖最近，江流益阔，
帆影可揽。夫城市栉比之地，得数亩种花竹足矣，安
望有山？即有山，亦未必与水相凑，而今者大江复浩
然绕山而出，不杖履，而其登眺饮食起居与山水相
偶，此亦有异福。予家公安，为水所啮，不适有居，而先
世村落又与此相近。中郎方卜居沙头，予谓不若此
地之冨烟云也。